Као најстарија академска институција у земљи, апелујемо на интензивирање дијалога између студената у блокади и представника Универзитета у Београду, а у циљу очувања аутономног рада и друштвено одговорног деловања нашег Универзитета. У одсуству рационалног и конструктивног односа надлежних органа према решавању дубоких друштвених проблема, залажемо се за континуитет студентског организовања и деловања у циљу испуњења захтева уз обезбеђивање неопходног рада Универзитета и његових чланица. Наша обавеза према институцији коју водимо је да сачувамо аутономију и очувамо континуитет научноистраживачке, уметничкоистраживачке и наставне делатности и укажемо на акта и активности које могу да угрозе статус и ингеренције водеће високообразовне институције у земљи без којих Универзитет неће бити у позицији да заштити интересе студената и запослених.

Криза у којој се тренутно налазимо, недвосмислено указује на битне проблеме досадашњег начина функционисања нашег друштва. Студенти у Србији су током протеста, на потпуно миран, достојансвен начин, показали непоколебљиву вољу да се боре за ново друштво у коме постоји владавина права и у коме се одлуке доносе на транспарентан начин, у интересу целокупне заједнице. Стварање правне државе и владавине права је дуготрајан процес који се мора наставити, али не нужно уз жртве и жртвовање и на један непроменљив, неупитан начин борбе. Подсећамо да је у историји наше земље само у току Првог и Другог светског рата дошло до губитка школских година. Захваљујући ванредним напорима, до тако негативног исхода за студенте и факултете није дошло у веома тешким периодима током бомбардовања 1999. године или пандемије Ковид-19 од 2020. до 2022. године. Ванредни напори су и данас потребни да се избегна свака сувишна жртва, нарочито кад смо уверени да постоји алтернатива и да је треба тражити као рационално решење које не би угрозило школску годину и извесно довело до губитка буџетског статуса и са тим повезаних права (коришћење смештаја у студентском дому, стипендије и сл). За одређени број студената то би значило и трајно угрожавање могућности наставка образовања. Неопходно је узети у обзир и последице које би, чини нам се сада сасвим излишан, губитак године имао и на статус запослених, пословање и формални статус високошколских установа, нарушавање аутономије универзитет, као и функционисање читавог предуниверзитетског образовања (средњошколског, основног и предшколског).

За универзитетску заједницу би било недопустиво да се они који су указали на дубоке друштвене проблеме доведу у трајно неповољан положај. Како би се избегао овакав исход, почев од јануарско-фебруарског одложеног испитног рока на сваком факултету у саставу Универзитета у Београду су разрађивани планови за надокнаду наставних активности и реализацију испита. Ма колико нам се чинило да су тренутне околности изузетно комплексне и вишеслојне, уверени смо да можемо доћи до задовољавајућег решења за школску 2024/25. годину уз пуно уважавање изнетих захтева са којима студенти, подржани академском заједницом и грађанима Србије траже неометан рад институција.

Имајући у виду тежину и хитност проблема, овим путем вас позивамо на отворен дијалог о модалитетима наставе и облицима борбе за праведније друштво и изражавамо нашу спремност да дамо пун допринос и у овом тренутку, уз уважавање ваше решености да истрајете на мирном путу ка испуњењу захтева.